El centres escolars de l'Eliana es preparen per al nou curs
04 de agost de 2020

L'Ajuntament de l'Eliana està col·laborant, durant aquests mesos d'estiu, amb els centres educatius públics de la localitat per a la seua adaptació a la normativa actual per al pròxim curs 2020/2021. Tot això amb l'objectiu de garantir una ‘volta al col·le’ segura per als escolars elianers, i que es complementarà amb les tasques habituals de manteniment que, com cada any, es realitzen durant el mes d'agost.

D'aquesta manera el CEIP El Garbí, Virgen del Carmen, Monte Alegre, l’Olivera i l'IES l'Eliana han buscat adequar els seus espais i condicionar les seues instal·lacions per a complir els protocols de seguretat, distància social i les ràtios en un moment marcat per la pandèmia de Covid-19. Així com la resta de centres privats i concertat del municipi.

Per part seua, la Conselleria d'Educació de la Generalitat Valenciana contractarà una vintena de professors i monitors de menjador per als centres públics de l'Eliana a partir del mes de setembre amb l'objectiu d'atendre les necessitats de creació de grups d'alumnes per a assegurar les pautes sanitàries de distanciament i de grups de convivència. Així mateix, els centres rebran una dotació econòmica extra per a adaptar-se a la nova normativa, així com per a garantir la màxima presencialitat possible en les diferents etapes educatives.

La regidora d'Educació, Eva Santafé, ha recordat que l'escenari és canviant i que s'haurà d'adaptar a l'evolució de la pandèmia i ha desitjat al personal docent i administratiu que gaudisca de l'estiu, a l'espera de recuperar la normalitat davant l'arribada dels alumnes i les alumnes elianeres.